text: Skoler siger nej til snyd
  02 august 2012 kl. 09.13
  Adskillige AMU-skoler i Region Syddanmark har sagt klart nej til at samarbejde med en omstridt, privat udbyder af AMU-kurser i Esbjerg.
  Der er tale om selskabet Kursuscentret, som ledes af familien Brinch-Nielsen. Familien står bag en stribe selskaber, som har udenlandsk arbejdskraft som omdrejningspunkt, heriblandt vikarbureauet JobTeam.
  
  Mistanke om snyd
  Årsagen til skolernes bastante afvisning er mistanke om snyd og misbrug af det statsstøttede AMU-system. Det viser en rundspørge, som Fagbladet 3F har lavet.
  Blandt skolerne er Rybners, der er en sammenlægning af Esbjerg Handelsskole og Esbjerg Statsskole.
  
  "Ikke lovligt"
  - Vi havde et møde med personerne fra JobTeam, hvor vi fik forklaret deres model. På det møde sagde vi meget klart til dem, at det ikke var lovligt. Og vi sagde meget klart til dem, at vi ikke ønskede at deltage i den form for aktivitet, siger Karsten Rieder, direktør for Rybners.
  Også AMU Syd i Kolding og AMU Fyn har takket nej til et samarbejde med Jobteam med baggrund i, at samarbejdet byggede på at snyde statskassen for penge.
  